স্পেনের বিরুদ্ধে শুক্রবার থেকে শুরু হওয়া ডেভিস কাপে বিশ্বের চার নম্বর রাফায়েল নাদালের বিরুদ্ধে প্রথম সিঙ্গলসে নামছেন ভারতের রামকুমার রমানাথন। এই মুহূর্তে যাঁর বিশ্ব র‌্যাঙ্কিং ২০৩! বৃহস্পতিবার ঘোষণা হয়েছে স্পেন-ভারত ম্যাচের সূচি। সেই অনুযায়ী দ্বিতীয় সিঙ্গলসে বিশ্বের ১৩ নম্বর দাভিদ ফেরেরের বিরুদ্ধে দ্বিতীয় সিঙ্গলসে খেলবেন বিশ্বের ১৩৭ নম্বর খেলোয়াড় সাকেত মাইনেনি।
তবু, ভারতকে সমীহ রাফায়েল নাদালের কথায়! বৃহস্পতিবার সাংবাদিক বৈঠকে নাদাল বলেছেন, ‘‘আমাদের প্রত্যেকের কাছে এই ম্যাচটা কঠিন। দু’টো দলই ওয়ার্ল্ড গ্রুপে ঢোকার জন্য লড়াই করবে। র‌্যাঙ্কিংয়ের দিকে তাকালে আমাদের দলটা হয়তো কাগজে কলমে এগিয়ে আছে। কিন্তু এখানকার আর্দ্রতার সঙ্গে ভারতীয় খেলোয়াড়রা আমাদের চেয়ে বেশি পরিচিত। তাই ভারত কিন্তু পিছিয়ে নেই!’’স্পেনের বিরুদ্ধে এখনও পর্যন্ত ভারত মুখোমুখি হয়েছে তিনবার। স্পেন এগিয়ে ২-১। লিয়েন্ডার পেজ বলেছেন, ‘‘আমরা আন্ডারডগ হয়ে নামব। কিন্তু জুনিয়রদের কাছে সেটা শাপে বর হতে পারে!’’